Imunoglobulinele sunt cunoscute sub denumirea de anticorpi și sunt produse de celulele plasmatice ale sistemului imunitar (limfocitele B, celule albe specializate ale sângelui). Anticorpii sunt produși de către organism la contactul cu un agent patogen și reușesc să îl recunoască în cazul unui nou contact. De asemenea, unele imunoglobuline sunt transmise de la mamă la făt prin placentă și prin laptele matern.
Există mai multe tipuri de imunoglobuline în organismul uman – IgA, IgM, IgE și IgG. Fiecare dintre acestea are diferite specializări în apărarea organismului. IgG sunt cele mai abundente în organism, reprezentând 75% din totalul imunoglobulinelor. Iată care sunt valorile normale ale anticorpilor IgG, când este necesară dozarea și ce indică rezultatele anormale.
Care sunt valorile normale?
Valorile normale pentru IgG, în cazul dozării cantitative (metoda imunoturbidimetrică), diferă în funcție de vârsta pacientului, astfel:
- până la 1 an: 232-1411 mg/dl;
- 1-3 ani: 453-916 mg/dl;
- 4-6 ani: 504-1465 mg/dl;
- 7-9 ani: 572-1474 mg/dl;
- 10-11 ani: 698-1560 mg/dl;
- 12-13 ani: 759-1550 mg/dl;
- 14-15 ani: 716-1711 mg/dl;
- 16-19 ani: 549-1584 mg/dl;
- adult: 700-1600 mg/dl.
Dozarea cantitativă a imunoglobulinelor IgG se efectuează folosind o probă de sânge venos.
Pe de altă parte, există și alte tipuri de teste pentru IgG. Spre exemplu, testele IgG antigen-specifice se utilizează în mod particular pentru depistarea anticorpilor împotriva unui anumit agent patogen. Acestea se pot utiliza pentru diagnosticarea unei boli infecțioase, pentru a verifica imunizarea după vindecare sau după vaccinare.
Când se efectuează?
Dozarea imunoglobulinei IgG se efectuează doar la recomandarea medicului, în anumite situații. De obicei, această analiză este indicată atunci când medicul suspectează o infecție sau o boală inflamatoare. De asemenea, poate fi necesară și în cazul infecțiilor cronice sau recurente. Nou-născuții care prezintă riscul de a fi infectați pe parcursul sarcinii pot avea nevoie de o astfel de analiză.
Nu doar atât, dar medicul poate recomanda dozarea IgG pentru diagnosticul mielomului IgG. Acesta reprezintă un tip de cancer hematologic, în care sunt produși în exces anticorpi IgG, de către celule plasmatice maligne acumulate în măduva osoasă. Dozarea anticorpilor IgG este utilizată și pentru monitorizarea mielomului, progresiei și răspunsului la tratament.
Ce indică rezultatele anormale?
Medicul este cel în măsură să interpreteze rezultatele analizei. Atunci când valoarea IgG în sânge este prea ridicată sau prea scăzută, acesta poate trage o concluzie sau poate solicita investigații suplimentare pentru a putea pune un diagnostic. Ce ar putea indica un rezultat anormal?
Valorile prea scăzute ale imunoglobulinei IgG pot sugera o imunodeficiență (deficiență de IgG), ceea ce ar putea fi o cauză a infecțiilor recurente sau cronice. De asemenea, scăderea IgG poate apărea în anumite boli: leucemie limfatică cronică, mielom non-IgG, depleție de proteine, aplazie limfoidă, agamaglobulinemie și altele.
Pe de altă parte, o scădere a IgG poate apărea și în sarcină sau în cazul administrării unor medicamente, cum ar fi steroizii.
Valorile prea crescute ale imunoglobulinei IgG se întâlnesc în cazul bolilor autoimune (scleroza multiplă, hepatită autoimună, pancreatită autoimună, artrită reumatoidă), parazitoze (infecții cauzate de paraziți), mielom multiplu, infecții cronice și recurente, malnutriție severă.
De asemenea, valorile crescute pot apărea în cazul prezenței unui dispozitiv contraceptiv intrauterin, în caz de hiperimunizare și în timpul tratamentului cu unele medicamente (contraceptive orale, metilprednisolon, carbamazepină și altele).
În orice caz, dacă ai un rezultat anormal al acestei analize, nu încerca să ajungi la o concluzie fără ajutorul unui specialist. Medicul este cel care interpretează rezultatele și pune diagnosticul, așa că nu uita să te prezinți la cabinet cu rezultatele analizei pentru interpretare.